汪元量
夷山醉歌
楚狂醉歌歌正发，更上梁台望明月。
朔风猎猎吹我衣，绝代佳人皎如雪。
搥羯鼓，弹箜篌，
烹羊宰牛坐糟丘，一笑再笑扬清讴。
遥看汴水波声小，锦櫂忘还事多少。
昨日金明池上来，艮岳凄凉麋鹿绕。
麦青青，黍离离，万年枝上鸦乱啼。
二龙北狩不复返，六龙南渡无还期。
金铜泪迸露盘湿，画阑桂柱酸风急。
鸠居鹊构苍隼入，蛇出燕巢白狐立。
东南地陷妖气黑，双凤高飞海南陌。
吴山日落无沈沈，母子同行向天北。
关河万里雨露深，小儒何必悲苦辛。
归来耳热忘头白，买笑挥金莫相失。
呼奚奴，吹觱篥，
美人纵复横，今夕复何夕。
楚狂醉歌歌欲辍，老猿为我啼竹裂。